Amcu beplan staking in platinum, steenkoolbedryfAmcu-president Joseph Mathunjwa (Foto: Simphiwe Mbokazi/African News Agency/ANA) Die Association of Mineworkers and Construction Union (Amcu) het Dinsdag gesê hy beplan ŉ sekondêre staking volgende week in die platinum- en steenkoolbedryf om sy lede in die goudbedryf by Sibanye-Stillwater te ondersteun. Minstens 15 000 Amcu-lede staak al drie maande lank, sedert 22 November 2018, by Sibanye se goudmynbedrywighede en eis hoër lone. Amcu-president Joseph Mathunjwa het gesê sy vakbond sal die hele mynbedryf in Suid-Afrika tot stilstand bring wanneer hulle met dié staking begin. “Ons het by Impala begin. Ons het ŉ baie duidelike mandaat dat [die lede] ŉ sekondêre staking ondersteun. Lonmin is gereed vir die staking. Ons reis nou na Limpopo vir Two Rivers-myn en al die Anglo American-myne waar Amcu ŉ meerderheid is. Ons gaan hierdie mynboubedryf tot ŉ stilstand dwing,” het hy gesê. Hy het gewaarsku dat alle myne, eerstens Harmony Gold en AngloGold Ashanti, deur die staking geraak sal word. “Die myne aan die Wes-Rand sal ook geraak word deur die sekondêre staking. Die myne in Rustenburg sal ook by die staking aansluit. En die gemeenskappe is welkom om by ons aan te sluit, want hulle word van werk beroof.” Sibanye het verlede week aangekondig dat hy met konsultasiegesprekke oor die artikel 189-proses sal begin en dit kan moontlik tot die aflegging van meer as 6 600 werkers, insluitend kontrakteurs in sy goudmynbedrywighede, lei. Dit word toegeskryf aan verliese tydens die afgelope finansiële jaar. Sibanye sal na verwagting ŉ verlies van R1 miljard aanmeld vir die jaar wat op 31 Desember 2018 geëindig het weens ŉ veiligheidsvoorval en ŉ staking aan die einde van die jaar. Op ŉ vraag of die sekondêre staking tot geweld sal lei, het Mathunjwa gesê Amcu is ŉ “vreedsame vakbond wat altyd deur die media uitgebeeld word as die vyand”. Hy het gesê vakbondlede sal niemand tydens hul staking uitlok nie.